उत्तर प्रदेश विधानसभा चुनाव का दूसरा चरण काफी अहम है।‘मनी’ और ‘मसल पॉवर’ वाला यह क्षेत्र जातीय समीकरण के लिए भी जाना जाता है। यहां 11 फरवरी को पूर्वाचल के नौ जिलों के एक करोड़ से अधिक मतदाता करीब ग्यारह सौ उम्मीदवारों के भाग्य का फैसला करेंगे। बसपा के हाथी को पिछली बार यहां की जनता ने खूब पुचकारा था। नतीजतन बसपा के खाते में करीब आधी सीटों पर जीत दर्ज हुई। समाजवादी पार्टी यहां दूसरे और भारतीय जनता पार्टी अपने गठबंधन के साथी जनता दल यू के साथ तीसरे स्थान पर रही थी। राहुल गांधी इस बार पूर्वांचल से काफी उम्मीद लगाए बैठे हैं, लेकिन 2007 के चुनाव में पूर्वांचल कांग्रेस के लिए बुरे सपने जैसा रहा था। दूसरे चरण में जिन नौ जिलों की 59 सीटों पर मतदान होना है उसमें अधिकतर क्षेत्रों में ब्राह्मण मतदाताओं का दबदबा है। पिछड़ों तथा अनुसूचित जातियों का भी यह गढ़ माना जाता है। यही वजह है कि 2007 में बसपा का दलित-ब्राह्मण कार्ड ने यहां खूब चला।